b'\n_START_ARTICLE_\nGodfrey Hounsfield\n_START_SECTION_\n\xc5\xbdivljenjepis\n_START_PARAGRAPH_\nRodil se je blizu kraja Newark on Trent na vzhodu Nottinghamshira v Angliji in odra\xc5\xa1\xc4\x8dal na dru\xc5\xbeinski kmetiji v Suttonu. Kot otrok je bil nekoliko introvertiran, \xc5\xbee v zgodnji mladosti pa se je navdu\xc5\xa1il nad tehniko in je prosti \xc4\x8das posve\xc4\x8dal eksperimentiranju z mlatilnicami, generatorji ter drugimi napravami na kmetiji. Kot najstnik je pustil \xc5\xa1olo in se zaposlil kot risar pri lokalnemu gradbeniku._NEWLINE_Ob izbruhu druge svetovne vojne se je javil v Kraljevo vojno letalstvo kot rezervist, kar mu je omogo\xc4\x8dilo dostop do literature za radijske mehanike. Brez posebnih pri\xc4\x8dakovanj je opravil strokovni izpit, na katerem se je odrezal tako dobro, da so ga imenovali za in\xc5\xa1truktorja radarske mehanike. V tej vlogi je med vojno pou\xc4\x8deval na ve\xc4\x8d \xc5\xa1olah, sodeloval pri razvoju tehnike in napredoval do \xc4\x8dina desetnika. Pritegnil je pozornost vice-mar\xc5\xa1ala, ki mu je po vojni priskrbel \xc5\xa1tipendijo za pridobitev diplome na elektrotehni\xc5\xa1kem kolid\xc5\xbeu Faraday House v Londonu. To je bila edina formalna izobrazba, ki jo je pridobil._NEWLINE_Leta 1951 se je zaposlil v razvojnem oddelku podjetja EMI, kjer se je najprej ukvarjal z razvojem voja\xc5\xa1ke tehnologije, kmalu pa je njegovo zanimanje pritegnilo ra\xc4\x8dunalni\xc5\xa1tvo, ki je bilo takrat \xc5\xa1e v povojih. Konec 1950. let je razvojna ekipa pod njegovim vodstvom sestavila prvi britanski ra\xc4\x8dunalnik, v celoti sestavljen iz tranzistorjev. Z domiselno re\xc5\xa1itvijo je zaob\xc5\xa1el problem po\xc4\x8dasnosti takratnih tranzistorjev in tako pripomogel k hitrej\xc5\xa1emu zatonu tehnologije vakuumskih cevi. Kasneje se je, brez uspeha, ukvarjal z izbolj\xc5\xa1evanjem pomnilnika. Zaradi ohlapnega vodstva ni bil vezan na projekt, zato je lahko za\xc4\x8del razmi\xc5\xa1ljati o drugih problemih.\n_START_SECTION_\nDelo na podro\xc4\x8dju ra\xc4\x8dunalni\xc5\xa1ke tomografije\n_START_PARAGRAPH_\nOsredoto\xc4\x8dil se je na ra\xc4\x8dunalni\xc5\xa1ko rekonstrukcijo slik, saj ga je, po lastnih besedah, zanimalo, kako bi lahko izdelal tridimenzionalno sliko notranjosti \xc5\xa1katle iz meritev absorpcije sevanja z razli\xc4\x8dnih kotov. Brez poznavanja dela drugih raziskovalcev na tem podro\xc4\x8dju je napisal delujo\xc4\x8d ra\xc4\x8dunalni\xc5\xa1ki program kot dokaz koncepta, ki je takoj pritegnil pozornost zdravstvenega ministrstva, ki je s sofinanciranjem omogo\xc4\x8dilo nadaljevanje projekta. Prvi prototip je deloval na \xc5\xbearke gama, z njim je uspe\xc5\xa1no rekonstruiral slike nekaterih preprostih predmetov. \xc5\xbde z drugim prototipom na rentgenske \xc5\xbearke je uspe\xc5\xa1no razlo\xc4\x8dil sivo in belo mo\xc5\xbeganovino v izoliranih govejih mo\xc5\xbeganih, vendar predstavitev rezultata na kongresu leta 1971 zaradi spleta okoli\xc5\xa1\xc4\x8din ni bila dele\xc5\xbena ve\xc4\x8dje pozornosti._NEWLINE_Hounsfield je \xc5\xbeelel \xc5\xbee takoj izdelati skener za celotno telo, a se je ekipa po posvetu z radiologi lotila manj\xc5\xa1e naprave za slikanje glave. Kljub dejstvu, da strokovnjaki izven kroga svetovalcev projekta, ki so jim predstavili idejo, niso izrazili zanimanja, je ministrstvo tvegalo in naro\xc4\x8dilo tri naprave. Prvi posnetek glave \xc5\xbeivega subjekta je naredil na sebi, kon\xc4\x8dan prototip pa je bil oktobra 1971 name\xc5\xa1\xc4\x8den na radiolo\xc5\xa1kem oddelku bolni\xc5\xa1nice v Wimbledonu. \xc5\xbde v prvem preskusu na bolnici z neznano boleznijo mo\xc5\xbegan je naprava pokazala jasno sliko tumorske ciste v sredini prednjega re\xc5\xbenja. Slike tega in nadaljnjih uspe\xc5\xa1nih preskusov so povzro\xc4\x8dile senzacijo na kongresu radiologov naslednje leto, zato je bilo podjetje EMI kmalu zasuto z naro\xc4\x8dili, kljub za\xc4\x8detni ceni 250.000 funtov. V naslednjih nekaj letih je Hounsfield izdelal prvi skener za celotno telo, ki se je prav tako izkazal za senzacijo._NEWLINE_Kljub ogromnim prihodkom na ra\xc4\x8dun Hounsfieldovega izuma se je kmalu izkazalo, da podjetje EMI ni imelo dolgoro\xc4\x8dne vizije razvoja medicinskih naprav. Zato in zaradi nekaterih zgre\xc5\xa1enih poslovnih odlo\xc4\x8ditev vodstva jih je za\xc4\x8dela prehitevati konkurenca. Hounsfield je bil odgovoren za dolgoro\xc4\x8dni razvoj in se za\xc4\x8del ukvarjati s slikanjem z jedrsko magnetno resonanco, nato pa je vodstvo leta 1979 ves proizvodni program prodalo podjetju Thorn Electrical Industries. Tudi novi lastniki se niso nameravali ukvarjati z medicinsko tehnologijo, zato so ta del programa prodali dalje. S tem se je Hounsfieldov \xc5\xbeivljenjski projekt kon\xc4\x8dal.\n_START_SECTION_\nZadnja leta\n_START_PARAGRAPH_\nGodfrey Houndsfield se je upokojil leta 1984, ostal pa je aktiven kot svetovalec za medicinsko slikanje v ve\xc4\x8d bolni\xc5\xa1nicah. Bil je skromna osebnost in se je do konca \xc5\xbeivljenja izogibal slavi, ki mu jo je prinesel njegov izum. Nikoli se ni poro\xc4\x8dil ali imel otrok. Zadnja leta svojega \xc5\xbeivljenja je trpel za plju\xc4\x8dno fibrozo, za katero je umrl leta 2004.\n_START_SECTION_\nPriznanja in zapu\xc5\xa1\xc4\x8dina\n_START_PARAGRAPH_\nGodfrey Hounsfield je za svoje delo prejel \xc5\xa1tevilna priznanja, med njimi leta 1975 Lasker-DeBakeyjevo nagrado za klini\xc4\x8dne medicinske raziskave in leta 1979 Nobelovo nagrado za fiziologijo ali medicino. Ve\xc4\x8d univerz mu je podelilo \xc4\x8dastne doktorate. Leta 1976 je postal poveljnik reda Britanskega imperija (CBE), leta 1981 pa ga je britanska kraljica povi\xc5\xa1ala v viteza. Kljub temu, da ni imel univerzitetne izobrazbe in je objavil le malo del, je bil leta 1975 izvoljen za \xc4\x8dlana Kraljeve dru\xc5\xbebe, kar je za to in\xc5\xa1titucijo redkost._NEWLINE_Razvoj ra\xc4\x8dunalni\xc5\xa1kih tomografov v nadaljnjih desetletih je bil bliskovit in je mo\xc4\x8dno pripomogel k sodobni medicinski diagnostiki. Po izumitelju te tehnologije se danes imenuje Hounsfieldova lestvica, merilo za absorpcijsko gostoto materialov.'